b'\n_START_ARTICLE_\nGrigorij Rasputin\n_START_SECTION_\nOppvekst\n_START_PARAGRAPH_\nGrigorij Jefimovitsj Rasputin ble f\xc3\xb8dt i en bondelandsby langt borte fra de glitrende salongene til tsarfamilien i St. Petersburg. Som barn hadde Rasputin stadige visjoner om guddommelige og magisk helende krefter \xe2\x80\x93 han kunne kurere en hest ved \xc3\xa5 ber\xc3\xb8re den. Men helbredelsene ga ham ikke navnet Rasputin (som betyr \xc2\xabden utsvevende\xc2\xbb). Det fikk han pga. sin uanstendige seksuelle oppf\xc3\xb8rsel. _NEWLINE_Da han var 30 var Rasputin gift og hadde fire barn. Imidlertid var hans hang til drikking og hestetyveri p\xc3\xa5 kant med et konvensjonelt familieliv. Da han som reaksjon p\xc3\xa5 beskyldninger om \xc3\xa5 v\xc3\xa6re hestetyv, flyktet fra landsbyen og s\xc3\xb8kte tilflukt i et kloster, gikk han gjennom den religi\xc3\xb8se omvendelsen som skulle prege resten av hans liv. _NEWLINE_Forandret av sine \xc3\xa5ndelige opplevelser, forlot Rasputin landsbyen sin for \xc3\xa5 bli en \xc2\xabstrannink\xc2\xbb \xe2\x80\x93 en pilegrim eller vandrer \xe2\x80\x93 og reiste vidt om i Russland og i utlandet. I l\xc3\xb8pet av disse reisene vasket han ikke kl\xc3\xa6rne eller skiftet dem p\xc3\xa5 m\xc3\xa5nedsvis, og bruk av jernlenker \xc3\xb8kte strabasene ytterligere. Disse vanskelige religi\xc3\xb8se pilegrimsferdene inkluderte en reise til fjellet Athos i Hellas, og de hjalp ham med \xc3\xa5 f\xc3\xa5 innflytelsesrike beskyttere som \xc2\xabHermogen, biskopen av Saratov\xc2\xbb. _NEWLINE_I l\xc3\xb8pet av vandringene kom han under p\xc3\xa5virkning av Khlysty \xe2\x80\x93 en fredl\xc3\xb8s kjettersk sekt tilb\xc3\xb8yelig til pisking og seksuelle orgier. Deres spesielle kombinasjon av gudfryktighet og seksuell promiskuitet appellerte spesielt til \xc2\xabden utsvevende\xc2\xbb, og skulle danne grunnlag for Rasputins senere religi\xc3\xb8se praksis. Forestillingen om at han ved \xc3\xa5 beg\xc3\xa5 kj\xc3\xb8delig synd med vilje og s\xc3\xa5 angre enda mer brennende, kunne bringe ham n\xc3\xa6rmere Gud, forlot ham aldri.\n_START_SECTION_\nTsarevitsjens helbreder\n_START_PARAGRAPH_\nP\xc3\xa5 sine reiser imponerte Rasputin b\xc3\xa5de aristokrater og geistlige. Etter hvert som hans ber\xc3\xb8mmelse vokste, \xc3\xb8kte ogs\xc3\xa5 intensiteten i hans visjoner tilsvarende. Ved \xc3\xa9n anledning viste jomfru Maria seg for ham og ba ham reise til St. Petersburg for \xc3\xa5 hjelpe tsarfamilien. Rasputins f\xc3\xb8rste forflytning mot nasjonens hovedstad var i 1902, da han bes\xc3\xb8kte byen Kazan n\xc3\xa6r elven Volga. Han begynte raskt \xc3\xa5 f\xc3\xa5 en stadig st\xc3\xb8rre gruppe med disipler og en bekjentskapskrets blant overklassene. Uten \xc3\xa5 la seg skremme av hans gale, hypnotiske \xc3\xb8yne, hans lange, skitne skjegg og tvilsomme personlige hygiene, s\xc3\xa5 det \xc2\xabdannede samfunn\xc2\xbb p\xc3\xa5 Rasputin som en \xc2\xabstarets\xc2\xbb; en hellig mann._NEWLINE_Innen 1903 hadde ryktet om en mektig mystiker fra Sibir med ville, str\xc3\xa5lende \xc3\xb8yne og et manisk blikk n\xc3\xa5dd St. Petersburg. Det virket som om Rasputin hadde planlagt sin entr\xc3\xa9 i sosieteten til rett tid: I St. Petersburg var det sv\xc3\xa6rt popul\xc3\xa6rt med mystisisme og i byen var det h\xc3\xb8y seksuell toleranse \xe2\x80\x93 til og med avisene var fulle av annonser for medisiner mot kj\xc3\xb8nnssykdommer. Aristokratiet var ville etter alt som var okkult, og seanser og Ouija-brett var dagligdags._NEWLINE_I 1905 m\xc3\xb8tte Rasputin en teolog som var leder for et religi\xc3\xb8st akademi og skriftefar for tsarina Aleksandra. Han ble presentert p\xc3\xa5 slottet under beskyttelse av h\xc3\xb8ytst\xc3\xa5ende geistlige og to svarth\xc3\xa5rede s\xc3\xb8stre \xe2\x80\x93 kjent som \xc2\xabkr\xc3\xa5kene\xc2\xbb \xe2\x80\x93 som hadde stor innflytelse n\xc3\xa5r det gjaldt \xc3\xa5 forsyne slottet med mystikere. Tidligere hadde den russiske tsarfamilien hatt som tradisjon \xc3\xa5 motta hellige menn for \xc3\xa5 \xc3\xb8ve innflytelse p\xc3\xa5 mange m\xc3\xa5ter \xe2\x80\x93 spesielt det \xc3\xa5 sikre f\xc3\xb8dselen av en mannlig arving til den russiske tronen. _NEWLINE_Tsar Nikolai II noterte det f\xc3\xb8rste m\xc3\xb8tet i sin dagbok den 14. november 1905. \xc2\xabVi har blitt kjent med en mann av Gud, Grigorij, fra provinsen Tobolsk.\xc2\xbb Rasputin var som alltid en suksess med damene og gjorde et sterkt inntrykk p\xc3\xa5 tsarina Aleksandra Fjodorovna. Hun ble fullstendig overbevist om hans krefter da han p\xc3\xa5 mirakul\xc3\xb8st vis greid \xc3\xa5 lette lidelsene og bl\xc3\xb8dningene til den svake, bl\xc3\xb8dersyke arvingen til den russiske tronen, Alexei Nikolajevitsj. Etter at han hadde bevist sine hellige krefter for Aleksandra, ble Rasputin raskt hennes fortrolige og personlige r\xc3\xa5dgiver, og han bes\xc3\xb8kte henne ukentlig  i palasset.\n_START_SECTION_\nMordet p\xc3\xa5 Rasputin\n_START_PARAGRAPH_\nEtter hvert som Rasputins ber\xc3\xb8mmelse bredte seg, tiltrakk han seg flere og flere entusiaster fra hele det sosiale spekteret. Disse \xc2\xabidiotene\xc2\xbb som han kalte dem, meldte seg frivillig til \xc2\xab\xc3\xa5 drive ut synden\xc2\xbb med en mann hvis tiltrekningskraft de ikke kunne motst\xc3\xa5._NEWLINE_Det var i St. Petersburgs badstuer at praktiseringen av Rasputins religi\xc3\xb8se doktrine uforstyrret fant sted. Han ble sett mens han gikk inn p\xc3\xa5 disse stedene fulle av magi og overtro, med b\xc3\xa5de aristokrater og prostituerte. Innenfor utf\xc3\xb8rte han ritualer hvor han fors\xc3\xb8kte \xc3\xa5 drive ut vellystens demoner ved bokstavelig talt \xc3\xa5 sl\xc3\xa5 dem ut av kvinnene. Etterp\xc3\xa5 hadde han sex med dem. En sosietetskvinne, Olga Lokhtina, var s\xc3\xa5 grepet at hun trodde Rasputin var Kristus og at hun var den hellige jomfruen. Hun forlot til og med sin rike mann og sine barn. Ved \xc3\xa9n anledning ble det observert at Rasputin slo henne voldsomt mens hun hadde et fast grep om penisen hans og ropte \xc2\xabJeg er din s\xc3\xb8ye og du er Kristus\xc2\xbb._NEWLINE_Da munkens stjerne steg i St. Petersburg, gjorde ogs\xc3\xa5 antallet fiender det. Utenfor slottets grenser s\xc3\xa5 mange at han levde et drikkfeldig og utsvevende liv, og han ble ofte sett i selskap med prostituerte. N\xc3\xa5r topp-politikerne ble informert om disse ryktene, satte de det hemmelige politiet p\xc3\xa5 ham. _NEWLINE_Det kom rapporter til tsar Nikolai som fortalte om Rasputins usmakelige handlinger; utflukter til badstuer, sl\xc3\xa5ing og voldelig sex med sosietetskvinner og prostituerte. Det gikk ogs\xc3\xa5 rykter om at han hadde beholdt jomfruers h\xc3\xa5r, og tsarfamiliens guvernante p\xc3\xa5sto til og med at Rasputin hadde misbrukt tsarens barn. Men innen dette skjedde kalte imidlertid den helgenaktige synderen tsaren for mamma og pappa. _NEWLINE_To tidligere tilhengere av Rasputin, Illiodor, en fanatisk h\xc3\xb8yrevridd munk, og Hermogen, biskopen av Saratov, var overbevist om at Rasputin var djevelen i menneskeskikkelse. I 1911 lurte de ham inn i en kjeller hvor de anklaget ham for \xc3\xa5 bruke djevelens krefter til \xc3\xa5 utrette mirakler og slo ham med et krusifiks. Illiodor tok angivelig tak i penisen hans og sa \xc2\xabDette er det som leder deg\xc2\xbb. Rasputin fortalte tsarinaen om hendelsen og sa de hadde pr\xc3\xb8vd \xc3\xa5 drepe ham. De to geistlige ble landsforvist. _NEWLINE_Den 27. juni 1914 returnerte Rasputin til sin landsby i Sibir. Den neste dagen mottok han et telegram, og idet han gikk ut for sende et svar angrep Chionya Gusyeva, en misdannet tidligere prostituert uten nese, ham vilt med en kniv. Hun var sendt av Illiodor for \xc3\xa5 drepe Rasputin._NEWLINE_Mens Rasputin frisknet til igjen etter knivstikkingen beordret av Illiodar, mobiliserte tsar Nikolai sine tropper for \xc3\xa5 sl\xc3\xa5ss i f\xc3\xb8rste verdenskrig. Denne krigen var en katastrofe for hans land og mer enn fire millioner russere mistet livet. Tilbake i St. Petersburg og med tsaren frav\xc3\xa6rende fikk Rasputin mer og mer politisk makt og var involvert i \xc3\xa5 ansette og sparke ministere. Med s\xc3\xa5 mye innflytelse p\xc3\xa5 tsarens politiske bestemmelser, ble den sibirske mystikeren i \xc3\xb8kende grad klandret for Russlands problemer \xe2\x80\x93 s\xc3\xa5 mye at St. Petersburg ble kjent som \xc2\xabChertograd\xc2\xbb, eller \xc2\xabDjevelbyen\xc2\xbb. _NEWLINE_I desember 1916 skrev Rasputin et brev til tsaren der han sp\xc3\xa5dde at han ville bli drept. Om de potensielle gjerningsmennene skrev han: \xc2\xabHvis det er dine slektninger som har st\xc3\xa5tt bak min d\xc3\xb8d, s\xc3\xa5 vil ingen i din familie, det vil si ingen av dine barn eller slektninger v\xc3\xa6re i live i mer enn to \xc3\xa5r. De vil bli drept av det russiske folk...Jeg vil bli drept. Jeg er ikke lenger blant de levende. Be, be, v\xc3\xa6r sterk, tenk p\xc3\xa5 din velsignede familie.\xc2\xbb _NEWLINE_23 dager senere ble Rasputin drept av to av tsar Nikolai IIs slektninger. 19 m\xc3\xa5neder etter Rasputins d\xc3\xb8d ble den russiske tsaren og hans familie henrettet av de revolusjon\xc3\xa6re bolsjevikene. _NEWLINE_F\xc3\xb8r sin nedsl\xc3\xa5ende profeti hadde Rasputin blitt kjent med prins Felix Jusupov, den biseksuelle ektemannen til tsarens niese Irina. Jusupov \xc3\xb8nsket Rasputin d\xc3\xb8d, det gjorde ogs\xc3\xa5 begge tsarens s\xc3\xb8skenbarn, storhertug Dmitrij Pavlovitsj og politikeren Vladimir Purisjkevitsj. Sammen planla de tre mennene \xc3\xa5 drepe Rasputin og gjenreise Russlands tsardynasti. _NEWLINE_P\xc3\xa5 kvelden den 16. desember 1916 var Rasputin invitert av Jusupov til Moika-palasset under p\xc3\xa5skudd om at Irina \xe2\x80\x93 ryktet sa at hun var den vakreste kvinnen i St. Petersburg \xe2\x80\x93 ville m\xc3\xb8te ham. Mens de ventet p\xc3\xa5 at hun skulle dukke opp, ga mennene Rasputin vin og kaker blandet med cyanid. Men til konspirat\xc3\xb8renes forferdelse var Rasputin tilsynelatende immun mot giften. I desperasjon trakk Jusupov frem sin pistol og skj\xc3\xb8t Rasputin. P\xc3\xa5 mirakul\xc3\xb8st vis sjanglet Rasputin ut p\xc3\xa5 g\xc3\xa5rdsplassen hvor Purisjkevitsj og Pavlovitsj skulle til \xc3\xa5 forlate palasset. Purisjkevitsj skj\xc3\xb8t Rasputin igjen, og de banket og bandt hans kropp f\xc3\xb8r de kastet ham i elven Neva. Da liket ble funnet to dager senere, avsl\xc3\xb8rte en obduksjon vann i Rasputins lunger, noe som antydet at han fremdeles levde da han ble kastet i elven. Tauene de hadde bundet rundt hendene hans var ogs\xc3\xa5 blitt knyttet opp._NEWLINE_Rasputins blodige endelikt markerte begynnelsen p\xc3\xa5 slutten for tsar Nikolai og tsarina Aleksandra. Bare ti uker etter hans d\xc3\xb8d styrtet den russiske revolusjonen i 1917 det siste Romanov-dynastiet. Mindre enn to \xc3\xa5r senere ble Nikolai og hele hans familie henrettet i Sibir av en eksekusjonspelotong.'